उपमेयर कप फुटबल : विराटनगर च्याम्पियन
विराटनगर महानगरपालिकाले सिन्धुपाल्चोकको बाह्रबिसे नगरपालिकालाई टाइब्रेकरमा पराजित गर्दै बिहीबार उपमेयर कप अन्तरनगरपालिका महिला फुटबलको उपाधि जितेको छ ।
काठमाडौँ — विराटनगर महानगरपालिकाले सिन्धुपाल्चोकको बाह्रबिसे नगरपालिकालाई टाइब्रेकरमा पराजित गर्दै बिहीबार उपमेयर कप अन्तरनगरपालिका महिला फुटबलको उपाधि जितेको छ ।हल्चोक मैदानमा भएको फाइनलमा सम्झना लावतीको गोलसँगै बाह्रबिसेले अनपेक्षित रूपमा २७ औं मिनेटमा अग्रता लिएको थियो । तर जमुना मगरले ४७ औं मिनेटमा गोल गर्दै विराटनगरलाई १–१ को बराबरीमा पुर्‍याएकी थिइन् । निर्धारित समय बराबरीमै टुंगिएको थियो । त्यसपछि टाइब्रेकरमा ४–१ को जित हात पार्दै विराटनगर च्याम्पियन भएको हो ।टाइब्रेकरमा विराटनगरबाट रेखा पौडेल, ईमा राई, विद्या राना र मनमाया लिम्बुले गोल गरेका थिए । बाह्रबिसेको पहिलो प्रहारमा रुबिना पहारी सफल भए पनि सुष्मा तामाङको प्रहारमा विराटनगरकी गोलकिपर कल्पना कार्कीले बल रोकिदिइन् भने अनु राईले बाहिर प्रहार गरिन् । च्याम्पियन विराटनगरले ५ लाख र उपविजेता बाह्रबिसेले ३ लाख रुपैयाँ पुरस्कार हात पारे । १८ टिम सहभागी प्रतियोगिताको सेमिफाइनलमा विराटनगरले चौदण्डीगढी र बाह्रबिसेले वालिङलाई पारजित गरेका थिए ।विराटनगरकी रेखा पौडेल प्रतियोगिताकै उत्कृष्ट खेलाडी चुनिइन् । उनले २५ हजार प्राप्त गरिन् । विराटनगरकै पारस चौधरी उत्कृष्ट प्रशिक्षक भए भने कल्पना कार्की उत्कृष्ट गोलकिपर, बाह्रबिसेका रजनी श्रेष्ठ उत्कृष्ट मिडफिल्डर, पार्वती घले उत्कृष्ट फरवार्ड र सरिता शेर्पा उत्कृष्ट डिफेन्डर घोषित भए । व्यक्तिगत विजेताले जनही १० हजार हात पारे ।